**A vadonatúj Wildtrak X és Tremor változatokkal a Ford Pro felpörgeti a népszerű Ranger pickup off-road stílusát**

* A Ford Pro bevezeti Európa legkelendőbb pickup-családjában a vadonatúj Ranger Wildtrak X és Ranger Tremor változatokat, minden eddiginél szélesebbre bővítve ezzel a modell kínálatát
* A merész stílusú, kemény kiállású új Rangereket Bilstein lengéscsillapítós, hosszú rugóutú futóművel és fejlett off-road vezetéssegítő rendszerekkel szerelik fel
* Az új modellekhez a szegmensben elsőként kínált Rugalmasan Állítható Tetőcsomagtartó is megrendelhető, amellyel könnyebb szállítani a létrákat vagy a kajakokat, így hasznos hely szabadítható fel a platón
* A Ranger Wildtrak X és Tremor változatok 2023 márciusától rendelhetők meg, és az első autókat várhatóan 2023 augusztusában kapják meg az európai vásárlók

**BUDAPEST, Magyarország, 2023. március 28.** – A Ford Pro ma bemutatja az új Ranger Wildtrak X és Ranger Tremor modellváltozatokat, minden eddiginél szélesebbre bővítve ezzel az európai piac legkelendőbb pickupjának kínálatát.

Mindkét jármű azoknak a vásárlóknak készült, akik a kemény terepen is jól boldoguló, sokoldalú autóra vágynak, ezért a Ford mérnökei alaposan átdolgozták a futóművet, amelyben alapáras a fejlett Bilstein lengéscsillapító. Az off-road használatra kifejlesztett vezetéssegítő rendszerek magabiztossággal töltik el a vezetőt, és mindkét változat kemény, új stílusú külsőt kapott, hogy már a kiállásuk is hűen tükrözze rátermettségüket.

A Ranger Wildtrak X és a Tremor vásárlói a szegmensben elsőként kínált Rugalmasan Állítható Tetőcsomagtartóval könnyebben szállíthatnak hosszú tárgyakat. Az egyszerűen használható rendszer opcióként a Ranger Limited és Wildtrak változatokhoz is megrendelhető.

“Az új Ranger Wildtrak X és Tremor ugyanazon recept alapján készült, mint az ikonikus Ranger Raptor: mindegyikük még magasabb szintű off-road képességeket és lenyűgöző megjelenést kínál. Az új változatokkal minden eddiginél szélesebb lett a Ranger-paletta, így Európa legkelendőbb pickupja még több vásárlót szólíthat meg,” nyilatkozta Hans Schep, a Ford Pro Európa vezérigazgatója.

A Ranger modell már a Wildtrak X és Tremor bemutatását megelőzően is minden idők legmagasabb éves értékesítési eredményét könyvelhette el Európában1. A 44,9 százalékos piaci részesedés is új rekord, és az előző évihez képest 18 százalékkal magasabb piaci részesedésnek köszönhetően a modell immár zsinórban nyolc éve vezet a pickup-kategóriában. Az új modellváltozatok 2023 áprilisától rendelhetők meg itthon, és az első autókat várhatóan 2023 augusztusában kapják meg a vásárlók.

**Ranger Wildtrak X**

A Ranger Wildtrak X változat alapja a Wildtrak modell, amelynek hasmagasságát 26 mm-rel, nyomtávját pedig 30 mm-rel növelték, hogy még szilárdabban megvethesse a lábát a kemény terepen². Az alapáron beépített Bilstein nagy teljesítményű, helyzetérzékelős lengéscsillapítók a rugóút teljes hosszában megfelelő csillapító erőt adnak, úgy javítva a terepképességet, hogy közben az autó országúti teljesítménye sem romlik. A nagy igénybevételre tervezett kormányszervo és az acél kartervédő elem még magabiztosabb mozgást biztosít a terepen.

Az új, alapáras off-road rendszerek közt megtalálható a Kanyarodási Asszisztens³, ami fékezésalapú nyomatékvektor-szabályozással akár 25 százalékkal is szűkítheti a fordulókört az élesen kanyarodó ösvényeken. A Terepmeneti Vezérlés³ hasonlóan működik, mint a sebességtartó automatika: a vezető beállíthatja a kívánt (32 km/óránál alacsonyabb) sebességet, és a jármű automatikusan adagolja a gázt és a fékerőt, tartva a kívánt tempót, hogy a vezetőnek a nehéz terepviszonyok közt csak a kormányzásra kelljen összpontosítania. A Sziklán Araszolás üzemmód – ami eddig csak a Ranger Raptorban állt rendelkezésre – átkalibrálja a gázreakciókat, a kipörgésgátló működését és a sebességváltó fokozatválasztását, hogy az autó jól uralhatóan araszoljon végig a sziklás vagy egyenetlen talajon.

Az összes Wildtrak X modellt a Ford jól bevált 2,0 literes EcoBlue biturbó dízelmotorja⁴ hajtja 500 Nm forgatónyomatékkal (ez már 1750 1/perc fordulatszámtól rendelkezésre áll) és 205 lóerő teljesítménnyel egy 10 fokozatú automata sebességváltón keresztül. Alapáras az új, fejlett állandó összkerékhajtási rendszer is a kényelmes ‘kapcsold-be-és-felejts-el’ üzemmóddal, ami mindig a legjobb teljesítményt biztosítja, amikor és ahogy arra a vezetőnek szüksége lehet.

Széles nyomtávjával, alsó védőelemeivel és emelt hasmagasságával a Ranger Wildtrak X még az eddigi Wildtrak változatnál is hatásosabb vizuális üzenetet sugall. Erre még inkább ráerősít, hogy a hűtőrács keretét, a lökhárító H-keretét, a sárvédő-szélesítéseket és a hátsó lökhárítót különleges Asphalt Black színre fényezték. A külön megrendelhető mátrix LED fényszórók a hűtőrácsba épített kiegészítő lámpákkal kiváló fényviszonyokat teremtenek. A kemény off-road stílusra vaskos Wildtrak X emblémák, feketített Ford-emblémák, fekete 17 colos könnyűfém keréktárcsák és fehér feliratos terepgumik teszik fel a koronát.

Az utastérben a Miko velúrral kárpitozott üléseken exkluzív Wildtrak X hímzés látható, míg a műszerfal felső részét, az ajtópaneleket és a középkonzolt kontrasztos Cyber Orange öltésekkel díszített, lágy tapintású Terra velúr borítja. A beépített konnektivitásnak köszönhetően alapszolgáltatás a csatlakozás a FordPass alkalmazáshoz⁵, illetve az olyan [Ford Pro](https://media.ford.com/content/fordmedia/feu/en/news/2022/04/25/leading-from-the-front--ford-pro-open-for-business-to-drive-prod.html) szolgáltatásokhoz, mint a használati értéket optimalizáló [Ford Liive](https://media.ford.com/content/fordmedia/feu/en/news/2021/09/17/fordliive-centres-now-open-for-business--already-reducing-time-o.html).

**Ranger Tremor**

Az új Ranger Tremor alapja a kemény munkára tervezett Ranger XLT, és az autó megkapta a Wildtrak X futómű- és technológiai fejlesztéseit (többek közt az új összkerékhajtási rendszert), hogy kiszolgálja a magabiztos off-road képességű pickupra vágyó vásárlókat.

Az áttervezett futómű-geometriának köszönhetően a jármű kiállása keményebb és stabilabb lett, és ezt a hatást tovább erősíti, hogy nőtt a nyomtáv és nagyobbak a kerékív-szélesítések. A Ranger Tremor kalandkedvelő természetét látványosan kihangsúlyozza a hosszan hátranyúló bukócső, míg az alumíniumöntvény oldalfellépők és a jól látható elülső vonószemek az autó funkcionális stílusát erősítik. A modell merész kiállását még látványosabbá varázsolja néhány külső elem és a hűtőrács különleges Boulder Grey fényezése.

A Ranger Tremor üléseit és padlóját vízálló, könnyen tisztítható műbőr borítja. Egy opcionális (előre bekábelezett) mennyezeti kapcsolócsomag hat bemenetet kínál a csörlők, a LED fényhidak és más tartozékok használatához, amelyek a Ford márkakereskedésekben, vagy online a Ford Shopban rendelhetők meg.

**A szegmens első Rugalmasan Állítható Tetőcsomagtartója**

A Ranger Wildtrak X és a Tremor vásárlói egyaránt felszerelhetik autójukra a Ford új, innovatív Rugalmasan Állítható Tetőcsomagtartóját⁶. Ez az egyedülálló megoldás a tetőcsomagtartó és az előre-hátra csúsztatható állvány révén lehetővé teszi, hogy a hosszú tárgyakat a tetőmagasság fölött lehessen szállítani, ne pedig a fülke és a platóhátfal közé beszorítva. Ezzel nemcsak biztonságosabb a szállítás, hanem hasznos hely szabadítható fel a platón. A Rugalmasan Állítható Tetőcsomagtartó 2023 márciusától a Ranger Limited és Wildtrak modellváltozatokhoz is megrendelhető opcióként.

# # #

1 Ausztria, Belgium, Csehország, Dánia, Finnország, Franciaország, Németország, Görögország, Magyarország, Írország, Olaszország, Hollandia, Norvégia, Lengyelország, Portugália, Spanyolország, Románia, Svédország, Svájc és Törökország

2 Terepvezetés előtt mindig olvassa el a Használati Útmutatóban a Raptorra vonatkozó részt, tájékozódjon előre a terep és a kiválasztott útvonal jelentette nehézségekről, és használjon megfelelő biztonsági felszerelést.

3 A vezetéssegítő technológiák kiegészítő feladatot látnak el, és nem helyettesítik a vezető figyelmét, döntését és irányítását, és a biztonságos autózást. Részletek a Felhasználói Kézikönyvben.

 4 A Ford Ranger Wildtrak X homologizált CO₂-kibocsátása 269-271 g/km (WLTP) homologizált üzemanyag-fogyasztása pedig 10,3 l/100 km (WLTP).

A Ford Ranger Tremor homologizált CO₂-kibocsátása 270 g/km (WLTP) homologizált üzemanyag-fogyasztása pedig 10,3 l/100 km (WLTP).

Az üzemanyag-fogyasztás és a CO₂-kibocsátás határértékei a modellváltozattól és az egyes piacoktól függően eltérők lehetnek. Az üzemanyag/energiafogyasztási, CO₂-kibocsátási és az elektromos üzemmódban megtehető hatótávolság WLTP mérés szerinti adatait az Európai Unió 715/2007/EC számú szabványa által előírt technikai kívánalmak és műszaki adatok alapján, illetve a legfrissebb 2017/1151 EU direktíva alapján regisztrálták. Az alkalmazott, szabványos tesztelési eljárások lehetővé teszik a különböző járműfajták és gyártmányok összehasonlítását.

5 A bizonyos okostelefon-platformokkal kompatibilis FordPass Pro alkalmazás letölthető. Az üzenet- és adatforgalomért a szolgáltató díjat számíthat fel.

6 A Rugalmasan Állítható Tetőcsomagtartó bizonyos modellekhez érhető el a 2023-as gyártási évtől. Az eszköz maximális teherbírása 80 kg (dinamikus) és 250 kg (statikus). Ha a rakomány az antenna fölött helyezkedik el, javasolt az antenna eltávolítása, ám ez befolyásolhatja a rádió, illetve a műholdas és hálózathoz kapcsolt szolgáltatások működését. A teherbírás és a raktérméret kihasználhatóságát a súlyelosztás is befolyásolhatja. A maximális terhelhetőség függ a beszerelt tartozékoktól és a jármű specifikációjától. Egy adott jármű teherbírásának pontos értéke az ajtóoszlopon elhelyezett tábláról olvasható le.

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A Ford innovatív és vonzó Ford pickupokat, városi terepjárókat (SUV), haszonjárműveket és személyautókat, illetve Lincoln márkájú luxusautókat fejleszt és gyárt, valamint hálózatba kapcsolt szolgáltatásokat biztosít. Mindemellett a Ford megalapozza piacvezető pozícióját a mobilitási megoldások, köztük az önvezető technológiák terén, és a Ford Motor Credit Company révén pénzügyi szolgáltatásokat is nyújt. A Ford mintegy 176.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban mintegy 34.000 alkalmazottat, az összevont, illetve nem összevont közös vállalkozásokkal együtt pedig mintegy 55.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (nyolc saját tulajdonú vagy összevont közös vállalat és hat nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |